
Informasjon om prosessforbedring og tjenesteutvikling ved fakultetet

Formål / hvorfor fremmes saken
Saken fremmes for å holde IDF oppdatert på fakultetets vei videre på prosjektet om prosessforbedring og tjenesteutvikling. 

Saksframstilling
Etter drøftingssaken på IDF-møtet 16. oktober 2025 har fakultetet gått videre med prosjektet og utforsket hvilke områder vi kan starte med tjenesteutvikling. Etter dialog med lederne på nivå 3 ble det besluttet at seksjonssjefene i fakultetsadministrasjonen skulle kartlegge aktuelle tjenester. Etter nærmere avklaring valgte man å undersøke strømming av undervisningen ved medisinstudiet. Strømmingen skjer til både Ahus og Campus sør.

Etter dialog med Hanne-Guro W. Aabelvik (seksjonssjef, Studieseksjonen) og Birgitte Grydeland Pollen (seksjonssjef, Seksjon for studier, forskning og kommunikasjon ved Institutt for klinisk medisin) ble deltakere valgt ut til workshoper for å kartlegge tjenesten strømming i undervisning og tilhørende prosesser.
Det ble gjennomført to workshoper med deltakelse fra IT/AV og modulkoordinatorer ved Institutt for klinisk medisin, TP-koordinator i Studieseksjonen, samt Aabelvik og Grydeland Pollen. Kommunikasjonsgruppen var representert på begge workshopene.

Deltakerne konkluderte med at et hensiktsmessig startpunkt for videre utvikling er å beskrive ansvarsforhold og roller i tjenesten, avklare roller og forventninger, samt avklare behovet for dialog og møteplasser mellom de ulike rollene. Fakultetet vil prioritere dette som første tiltak, og deretter arbeide videre med de øvrige prosessforbedringstiltakene som ble identifisert. Det ble også fremhevet flere nøkkelpunkter som kan løses i linjen.

Fakultetet vil nedsette en styringsgruppe bestående av fakultetsdirektør og ledere med relevant kunnskap og/eller personalansvar innen IT/AV, timeplanlegging, strømming, systemforståelse og Campus Sør. Styringsgruppen velger prosjekteier.


Fakultetet vil videre nedsette en prosjektgruppe på 3-7 personer med kompetanse og arbeidsoppgaver innen Campus sør, IT/AV, timeplanlegging, strømming og systemforståelse (TP). Prosjektleder velges av prosjekteier.

Styringsgruppen skal sikre at prosjektgruppen får tid til å utføre arbeidet. Det er beregnet at første steg kan ta inntil tre måneder. 

Tids- og kommunikasjonsplan for arbeidet vil bli forelagt IDF når prosjektgruppen, i samråd med prosjekteier, har ferdigstilt disse planene.

